Ghjuncu

U ghjuncu (Spartium junceum) hè un arburettu chì faci partita di a famiglia di i Fabaceae.'Ss'articulu pruveni in parti da l'articulu currispundenti di a wikipedia in talianu è in francesu. Si trova in i paesi è i rigioni situati intornu à u Mari mediterraniu. 

Discrizzioni
U ghjuncu è un arbustu à i fiora giaddi giaddi. I so rami, à spessu senza fogli, sò piigatoghji è fermani verdi una bedda parti di l'annu po diventani grisgi incù i strisci verdi. 

I fogli sò alternati è lungarini, longhi da 3 à 7 cm è larghi 3 millimitri. Cascani prestu ma ani poca impurtanza par 'ssa pianta, chì parti assà di a futosintesi si pruduci in i ghjovani buttaturi verdi chì cunservani l'acqua (strategia di clima asciuttu). 

À a fini di u branu, i rami sò cuparti à numarosi fiora giaddi da 1 à 2 centimi di diamitru. In fini d'istatina, i graneddi neri di i vaini, longhi insin'à 10 centimi, ghjungnini à maturità. S'aprini, à spessu di modu sunoru incù un rimori asciuttu è sparghjini i so graneddi di tondu à a pianta mamma, par prupagà ni i sumenti. 

U ghjuncu hè una pianta rusticana chì pò varcà dui metri, è chì supporta tantu i grandi sicchini ch'è i grandi freti.

Ambienti
U ghjuncu hè una spezia nativa di l'ariali mediterraniu, u sudu di l'Auropa à l'Africa di u Nordu è à u Mediu Urienti. Hè endemica in a maiò parti di u bacinu mediterraniu. Cresci in i zoni assuliati da 0 à 1200 metri d'altitudina. Prifirisci i terri aridi è rinosi. Pò dinò vegetà annantu à i tarreni arzillosi, pattu è cundizioni ch'eddi ùn fussini micca subranati da l'umidità è l'acqua stagnanti.

In Corsica
U ghjuncu hè mori cumunu in Corsica.

Accadi chì u ghjuncu fussi mintuvatu in a tupunimia corsa. Par asempiu: Ghjunchetu, Ghjuncheta, Ghjunchiccia.

Usi
U ghjuncu servi (com'è a murta) par fabbricà i nassi pà a pesca. U ghjuncu hè coltu di ghjugnu o di lugliu parchì tandu si scalza faciuli.

Ci dici Paulu SimonpoliSimonpoli 1982, p. 104. ch'è: "U ghjuncu era adupratu per fà e casgiaghje. Una volta tagliatl i ghjunchi eranu siccati a u sole i primi ghjorni, dopu à l'ombra in la carcera. Dopu 2 o 3 semane eranu messi à bolle in l'acqua, o ind' u seru (Taravu). Dopu eranu accantati in un locu sicuru."

Noti

Gallaria d'imagini

Da veda dinò
 l'arburetti di Corsica
 u ghjuncu marinu

Rifarenzi
 Conrad, Marcella,  I corsi è e piante salvatiche, avà è innanzi, 1981, Adecec
 Gamisans, Jacques (1996), A flora endemica di Corsica - La flore endémique de Corse, Edisud (in francese)
 Paulu Simonpoli, E piante salvatiche - Cunniscenze è usi, 1982, Parcu Naturale di Corsica 

Categoria:Fabaceae
Categoria:Arburetti di Corsica
Categoria:Flora di Corsica